醉歌行
作者：郭祥正
朝代：宋

paragraphs: 明月珠，不可襦，連城璧，不可餔。
世間所有皆虛無，百年光景駒過隙，功名富貴將焉如。
君不見北邙山，石羊石虎排無數。
舊時多有帝王墳，今日纍纍蟄狐兔，殘碑斷碣爲行路。
又不見秦漢都，百二山河能險固，舊時宮闕亘雲霄。
今日原田但禾黍，古恨新愁迷草樹。
不如且買葡萄醅，攜壺挈榼閒往來。
日日大醉春風臺，何用感慨生悲哀。